एक छोटी-सी घटना से अपनी बात प्रारंभ करना चाहूंगा। बताया जाता है कि हमारे देश के उत्तर-पूर्व में किसी दूर दराज के क्षेत्र में एक गांव है। वहां यह रिवाज सदियों से चला आ रहा है कि जब भी किसी आदमी की मृत्यु होती है तो मृतक के शव को गांव के चौक पर बीच में रख दिया जाता है और पूरे गांव के लोग उसके चारों तरफ वहां एकत्र हो जाते हैं। एक शोक सभा का सा रूप होता है इस बैठक का। रिवाज है कि इस बैठक में मृतक की प्रशंसा में कुछ कहा जाता है और उसके बाद ही मुर्दे को जलाने के लिए श्मशानघाट ले जाया जाता है। प्रशंसा भी झूठी नहीं की जा सकती। उसके स्वभाव से मेल खानी चाहिए। प्रशंसा के शब्दों में सच्चाई हो। दूसरी बात, मृतक की प्रशंसा ही करनी होती है, बुराई नहीं की जा सकती।